CELEX: C2004/262/84
Language: el
Date: 2004-10-23 00:00:00
Title: Υπόθεση Τ-311/04: Προσφυγή του José Luis Buendia Sierra κατά της Επιτροπής των Ευρωπαϊκών Κοινοτήτων, η οποία ασκήθηκε στις 22 Ιουλίου 2004

23.10.2004   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 262/44
            
         Προσφυγή του José Luis Buendia Sierra κατά της Επιτροπής των Ευρωπαϊκών Κοινοτήτων, η οποία ασκήθηκε στις 22 Ιουλίου 2004
   (Υπόθεση Τ-311/04)
   (2004/C 262/84)
   Γλώσσα διαδικασίας: η γαλλική
   Ο José Luis Buendia Sierra, κάτοικος Βρυξελλών, εκπροσωπούμενος από τους Marc van der Woude και Valérie Landes, δικηγόρους, άσκησε στις 22 Ιουλίου 2004 ενώπιον του Πρωτοδικείου των Ευρωπαϊκών Κοινοτήτων προσφυγή κατά της Επιτροπής των Ευρωπαϊκών Κοινοτήτων.
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την απόφαση του γενικού διευθυντή της νομικής υπηρεσίας να του χορηγήσει ένα μόνο μόριο προτεραιότητας κατά τις προαγωγές του 2003, η οποία απόφαση επικυρώθηκε και οριστικοποιήθηκε με την απόφαση της αρμόδιας για τους διορισμούς αρχής (ΑΔΑ) με την οποία απορρίφθηκε σχετική ενδικοφανής προσφυγή,
            
         
               —
            
            
               να ακυρώσει την απόφαση της ΑΔΑ να μην του χορηγηθεί κανένα μόριο ειδικής προτεραιότητας από την «Comité de promotion pour activités supplémentaires» (επιτροπή προαγωγών για πρόσθετες δραστηριότητες) κατά τις προαγωγές του 2003,
            
         
               —
            
            
               να ακυρώσει την απόφαση της ΑΔΑ να του χορηγήσει συνολικά 20 μόρια κατά τις προαγωγές του 2003, τον κατάλογο προακτέων από τον βαθμό Α5 υπαλλήλων για τις προαγωγές του 2003, τον κατάλογο των προαχθέντων στον βαθμό Α4 υπαλλήλων κατά τις προαγωγές του 2003 και, σε κάθε περίπτωση, την απόφαση να μην περιληφθεί ο προσφεύγων στους ως άνω καταλόγους,
            
         
               —
            
            
               να ακυρώσει, καθόσον αυτό είναι απαραίτητο, την απόφαση περί απορρίψεως της ενστάσεώς του,
            
         
               —
            
            
               να καταδικάσει την καθής δικαστικά έξοδα.
            
         Λόγοι ακυρώσεως και κύρια επιχειρήματα:
   Κατά τον προσφεύγοντα, η απόφαση να υπηρεσίας να του χορηγήσει ένα μόνο μόριο προτεραιότητας είναι αποτέλεσμα των κριτηρίων που θέσπισε η νομική υπηρεσία, βάσει των οποίων τα μόρια αυτά χορηγούνται στους υπαλλήλους με την μεγαλύτερη προϋπηρεσία σε κάθε βαθμό, ανεξαρτήτως των προσόντων τους. Ο προσφεύγων επικαλείται, κατά της αποφάσεως αυτής, παράβαση του άρθρου 45 του Κανονισμού Υπηρεσιακής Καταστάσεως (ΚΥΚ), του άρθρου 2, παράγραφος 1, των γενικών διατάξεων εφαρμογής του άρθρου 43 του ΚΥΚ και του άρθρου 6, παράγραφοι 3 και 4, των γενικών διατάξεων εφαρμογής του άρθρου 45 του ΚΥΚ. Κατά τον προσφεύγοντα, η απόφαση αυτή παραβιάζει ιδίως τις αρχές της ίσης μεταχειρίσεως και της εξελίξεως της σταδιοδρομίας, πάσχει προφανή πλάνη εκτιμήσεως και συνιστά κατάχρηση εξουσίας. Τέλος, ο προσφεύγων επικαλείται παράβαση ουσιώδους τύπου της διαδικασίας βαθμολογήσεως και της διαδικασίας εξετάσεως της ενδικοφανούς προσφυγής.
   Περαιτέρω, ο προσφεύγων προβάλλει ότι η απόφαση να μην του χορηγηθεί κανένα μόριο ειδικής προτεραιότητας από την «Comité de promotion pour activités supplémentaires» συνιστά παράβαση του άρθρου 45 του ΚΥΚ, του άρθρου 9 των γενικών διατάξεων εφαρμογής του άρθρου 45 του ΚΥΚ και παραβιάζει την αρχή της ίσης μεταχειρίσεως. Κατά τον προσφεύγοντα, η απόφαση αυτή πάσχει επίσης προφανή πλάνη εκτιμήσεως και κατάχρηση εξουσίας.
   Τέλος, ο προσφεύγων βάλλει κατά της αποφάσεως να του χορηγηθούν συνολικά 20 μόρια, κατά του καταλόγου προακτέων από τον βαθμό Α5, του καταλόγου των προαχθέντων στον βαθμό Α4 και της αποφάσεως να μην περιληφθεί ο προσφεύγων στους ως άνω καταλόγους. Ο προσφεύγων επικαλείται συναφώς τον παράνομο χαρακτήρα των λοιπών πράξεων που προσβάλλονται με την παρούσα προσφυγή καθώς και τον παράνομο χαρακτήρα των κανόνων που διέπουν την αξιολόγηση του προσωπικού για το διάστημα 2001–2002, των γενικών διατάξεων εφαρμογής του άρθρου 43 του ΚΥΚ και των γενικών διατάξεων εφαρμογής του άρθρου 45 ΚΥΚ. Κατά τον προσφεύγοντα, οι διατάξεις αυτές παραβιάζουν τις αρχές της εξελίξεως της σταδιοδρομίας και της ίσης μεταχειρίσεως. Ο προσφεύγων επικαλείται ακόμη ότι οι αποφάσεις αυτές εκδόθηκαν αναρμοδίως και κατά παράβαση ουσιώδους τύπου.